سید گلاب علی نقوی

علامہ سید گلاب علی شاہ نقوی البخاری

ولادت اورابتدائی حالات 

 مشہور و معروف عالمِ دین استاذ العلما علامہ سید گلاب علی نقوی بخاری 1914ء میں ضلع اٹک ،تحصیل پنڈی گھیپ کے ایک دورافتادہ قصبہ ملہووالی (مکھڈ شریف روڈ پر واقع) میں پیدا ہوئے{1} آپ دو بھائی تھے بچپن سے ہی والد بزرگوار کا سایہ شفقت اٹھ گیا-  آپ کے بہت زیادہ شاگرد ہیں اس وقت پاکستان میں موجود جتنے بھی علما ہیں بالواسطہ یا بلاواسطہ، تقریباً سب آپکے شاگرد ہیں اس لیے انہیں استاذ العلماء کے لقب سے یادکیا جاتا ہے۔ آپ معتقد تھے کہ آغازتعلیم خود گھر سے شروع کی جائے اس لیے علامہ موصوف کے تمام فرزندان دینی ودنیاوی علوم سے آراستہ ہیں- علامہ مرحوم صاحب علم وعمل وزیور تقوی سے آراستہ ہونے کے ساتھ ساتھ ایک اچھے استاد بھی تھے۔

آپکی عصری تعلیم کا دور 
آپ نے ابتدائی تعلیم اٹک کی تحصیل پنڈی گھیب کے سکول میں حاصل کی اور پھر اعلی تعلیم کے لیے لاہور اورینٹل کالج میں داخلہ لیا- کورس مکمل کرنے کے بعد مولوی فاضل کا امتحان اول نمبر  سے پاس کیا- آپ نے اس دوران مولانا غلام رسول خان، فاضل دیو بند جیسے ممتاز اساتذہ سے بھی علم کا اکتساب کیا تھا-

حوزوی تعلیم 
ابتدائی دینی تعلیم آپ نے اٹک شہر میں مولانا رضی مرحوم سے حاصل کی اور پھر خوشاب میں معروف عالم اور ادیب مولانا سید محبوب علی شاہ ہمدانی جنہوں نے خوشاب میں مدرسہ محبوبیہ قائم کر رکھا تھا،کے سامنے زانوئے ادب کیا-وہاں ماہر اساتذہ سے چار سال کی قلیل مدت میں ہی صرف، نحو، بلاغت، عربی ادب اور منطق میں دسترس حاصل کرلینے کے بعد آپ لکھنؤ تشریف لے گئے وہاں علم فلسفہ و کلام کی تعلیم حاصل کی۔البتہ صحت کی خرابی کے باعث زیادہ عرصہ ٹھر نہ سکے اور واپس آگئے پھر وطن واپس آکر 1938 سے 1940 کے دوران آپ نے اس وقت کے عظیم استاد مجسمہ علم و تقوی علامہ سید محمد باقر شاہ نقوی آف چکڑالہ صاحب سے کسب فیض کیا اور ان کے خصوصی شاگرد ٹہرے اور ممتاز مقام حاصل کیا۔
اور خود حضرت علامہ شاگرد خاص اور شاگرد محبوب تھے جناب سید الاتقیاء استاذالعلماء و الفقھاء حضرت علامہ سید محمد باقرنقوی اعلی اللہ مقامہ آف چکڑالہ ضلع میانوالی کے کہ جنہوں نے خود حضرت علامہ کو تقسیم پاکستان سے 6 برس پہلے 1941 میں ملتان کی نواحی بستی شیعہ میانی ملتان میں بطور امام الجمعہ والجماعت جانے کی ھدایت فرمائی تو آپ نے اس ذمہ داری کو قبول فرمایالیکن استاد محترم نےکچھ ایسی تربیت کی تھی کہ فقط فرائض امامت تک محدود نہ رہ سکے اور لازم سمجھا کہ درس و تدریس علوم آل محمؑد آل محمد علیھم السلام کا سلسلہ شروع کیا جائے کیوں کہ وہ دور مدارس کی نایابی کا دور تھا اور استاد و شاگرد کا یہ فیصلہ تھا کہ اس وقت سب سے اہم ترین خدمت تدریس وترویج مذہب اھل بیت علیھم السلام ہے لیکن وسائل اور امکانات نام کی کوئی چیز نہ تھی مومنین شیعہ ملتان مالی اعتبار سے زیادہ خوشحال نہ تھے اھل ملتان بھی اسطرف زیادہ متوجہ نہ تھے ان کی تمام تر توانائیاں خطابت اور ذاکری پر صرف ہورہی تھیں میدان مناظرہ گرم تھا تقاریر عموما مناظرانہ موضوعات پر ہوتیں تھیں احکامات شریعت اور اخلاقیات اصول و فروع دین کے بیان کی طرف کم توجہ تھی حوزہ ہائے علمیہ کی طرف جانے والوں کا رجحان معمولی تھا ایسے میں بقاعدہ دینی مدرسہ کا قائم کرنا مشکل ترین عمل تھا لیکن آپ نے کمر باندھی استاد محترم اعلی اللہ مقامہ سے مشورہ لیا اور ان کی سیرت و ھدایت کے مطابق ایک امام بارگاہ بنام مومن شاہ والا محلہ وڈا تھلہ شیعہ میانی ملتان میں تدریس کا آغاز کردیااور مومنین سے کہا کہ فقط یہی امداد چاہیے کہ آپ اپنے گھر میں اپنے بچوں کےلیےتیارہونےوالےکھانےسےایک طالب علم کو ایک وقت کا کھانا دے دیا کریں اور اس کی تجویز بھی استاد معظم نے دی تھی۔
مومنین کرام نے اس کواپنےلئےباعث برکت سمجھااوراس پرعمل کرنےلگے اللہ تعالی نےاس قدربرکت ڈالی کہ پھر تقریبا بیس سال تک کئی گھرانے کئی طلاب کرام کو باقاعدہ اپنے گھرسےکھانادیتے رہے اوراسطرح آج کے وہ بزرگان کہ جو علما کبار شمار ہوتے ہیں تحصیل علم کے دور میں ان گھرانوں کے فرزندان شمار ہوتے تھے۔جون 1941 سے یہ نورانی آغاز ہوا اور متواتردس سال تک یہی امام بارگاہ درسگاہ کےمرکزکےطورپراستعمال ہوتی رہی۔اس دور کے طلاب کرام نے جو مقام پایااورجودینی ومذہبی خدمات انجام دیں وہ اپنی مثال آپ ہیں۔

سید علام کے علمی و ملی کارنامے 
جامعة المنتظر لاہورسےابتدائی تعاون
شیخ الجامعہ حضرت علامہ اختر عباس نجفی اعلی اللہ مقامہ اس دور میں یہاں طالب علم رہے بلکہ یہیں سے ہی نجف اشرف کی طرف روانہ ہوئے اور چند سال کی حوزوی تعلیم کےبعدلاہورمیں آکرجامعة المنتظرکی تأسیس فرمائی جبکہ اس تأسیس میں حضرت آیت اللہ العظمی السید محسن الحکیم الطباطبائی اعلی اللہ مقامہ کی خصوصی ہدایت بھی شامل تھی چونکہ حضرت سماحہ السید گلاب علی شاہ صاحب اعلی اللہ مقامہ آپکے پاکستان کے وکیل مطلق تھے اس لیے آپکو لکھا گیا کہ ہم آپکے فاضل شاگرد کو لاہور میں جامعہ قائم کرنے کے لیے روانہ کر رہے ہیں آپ ان کی سرپرستی کریں تو کئی سال تک ایک مدرس کی تنخواہ جامعہ المنتظر کو سماحہ السید مرحوم بھیجتے رہے۔

اسکول کی بنیاد 
دینی تعلیم اور مدرسہ چلانے کے ساتھ ساتھ عصری تعلیم کی بھی ضرورت کو محسوس کرتے ہوئے ایک پرائمری سکول بنام جعفریہ سکول کی بنیاد رکھی وہ بھی اسی امام بارگاہ میں قائم کیا کہ جو آج وہ سکول گورنمنٹ اسلامیہ جعفریہ مڈل سکول کے طور پر ِخدمات سر انجام دے رہا ہے اور گذشتہ ستر سال سے ہزارہااطفال کی تعلیم وتربیت کرچکا ہے۔

کچھ خاص واقعات 
ایک واقعہ کہ جو شیخ علی رضا نجفی صاحب سے سنا کہ جو انہوں نے بنفس نفیس علامہ گلاب علی شاہ صاحب اعلی اللہ مقامہ کے فرزند ارجمند جناب عزت مآب علامہ سید تقی نقوی حفظہ اللہ سے سنا فرمایا کہ علامہ کی ایک اچھی عادت یہ تھی کہ وہ کھیتی باڑی کیا کرتے تھے گھر سے کچھ کلومیٹر کے فاصلے پر شیر شاہ میں سائیکل پر تشریف لے جاتے تھے اور واپسی پر بیشک جتنے بھی تھکے کیوں نہ ہو لیکن اولاد کی تربیت کا پہلو کسی بھی صورت میں ترک نہیں کیا آتے ہی اپنے محبوب بیٹے سے کہا کہ ’’تقی‘‘ جلدی سے فلاں آیت کی مکمل ترکیب کرو یا فلاں مسئلہ ہے اس کا حل پیش کرو اور سید موصوف ہر وقت اپنی جیب میں قلم اور کچھ ورقے رکھتے تھے جس کا فائدہ یہ ہوتاتھا کہ جب بھی کوئی کہیں بھی سوال کرے اور لکھ کے مانگنے کا مطالبہ کرے تو اسے دقت اور مشقت نہ اٹھانی پڑے وہیں اسے میں لکھ کے دے دوں اس سے ان کی ذہانت اور حافظے کا بھی واضح اندازہ ہورہا ہے کہ انہوں نے جو کچھ پڑھا زبانی یاد بھی کیا اور عمل بھی کیا اور یہی سیرت خود شھید ثانی علیہ الرحمہ کی بعینہ تھی وہ بھی اسیطرح جیب میں قلم کاغذ رکھا کرتے تھے کہ فورا لکھ کے دینے کی ضرورت پڑے تو وہیں لکھ دوں۔
اسیطرح ایک واقعہ سید موصوف کے پوتے سید محمد رضا نقوی النجفی فرزند سید علی رضا نقوی نقل کر رہے تھے کہ ایک دفعہ پاکستان میں ووٹنگ کے ایام تھے کہ ایک شخص آیا اور اس نے کہا کہ آپ ہمیں ووٹ ڈالیے گا(جیسا کہ آج کل بھی ہوتا ہے ہر علاقے میں)تو سید علیہ الرحمہ نے وعدہ کر دیا کہ ان شاء اللہ ہمارا ووٹ آپکے لیے ہی ہوگا آپکو ہی ڈالیں گےاسکے جانے کے بعد سید کا مرید خاص آگیا کہ جو قربت میں پہلے والے شخص سے زیادہ قریب تھا اس شخص نے کہا کہ مولانا صاحب ووٹ اس دفعہ ہمیں دیجیے گا تو سید نے اس شخص کو جھوٹا دلاسا نہیں دیا بلکہ سیدھا سچ بتا دیا کہ نہیں میں اس دفعہ آپکو ووٹ نہیں دے سکتا کیوں کہ میں نے کسی اور سے وعدہ کر لیا ہے۔جبکہ آج کے دور میں ہر آنے والے کو یہی کہا جاتا ہے کہ جی آپکو ہی دیں گے۔تو یہ ان کی دیانتداری اور خوف خدا کا نتیجہ تھا۔ماشاء اللہ سید شب زندہ دار تھے رات کو دیر سے مطالعہ کرنے کے باوجود صبح نماز تہجد قضاء نہیں کرتے تھے اور فقط حضر میں نہیں بلکہ سفر میں بھی کبھی ترک نہیں کی
اسیطرح ایک اور واقعہ نقل کیا سید محمد رضا نقوی النجفی صاحب نے کہ جسے یہاں بیان کردینا ضروری سمجھتا ہوں۔
کہ جب سن 1980 میں تقریبا قائد ملت جعفریہ علامی مفتی جعفرحسین صاحب نے پارلیمنٹ کا محاصرہ کیا تو ان کو لوگوں نے داد دی کہ آپ کا یہ قدم بہت اچھا تھا تو جناب علامہ مفتی جعفرحسین صاحب مرحوم اعلی اللہ مقامہ نے فرمایا اس میں میرا کوئی کمال نہیں یہ سب سید گلاب علی شاہ صاحب کی وجہ سے ہوا ہے۔۔۔
کیوں کہ علامہ مفتی جعفر صاحب اس گھیراو پر راضی نہیں ہو رہے تھے تو علما نے کہا کہ آپ قدم بڑھائیں ہم آپکے ساتھ تو جناب مفتی صاحب نے کہا کہ میں ایسا قدم نہیں اٹھا سکتا جس سے عام مومنین کا خون بہایا جائے اس خون کاکون ذمہ دار ہوگا کیوں کہ چڑیاکےایک پرجتنابھی خون بہا تو وہ میری گردن پہ ہوگا کہ جسے میں قبول نہیں کرسکتا قیامت کے دن کیا جواب دوں گاتو علامہ گلاب علی شاہ صاحب نے فرمایا میں ذمہ داری لیتا ہوں آپ قدم بڑھائیں اس وجہ سے علامہ مفتی صاحب نے فرمایا اس میں میرا کوئی کمال نہیں سارا کمال سید گلاب علی شاہ کا ہے۔
پھر جناب سید سے کسی نے پوچھاکہ آپ نےاتنے یقین سے کیسےذمہ داری لےلی توجناب سید نےقرآن کی آیت کاحوالہ دیتےہوئے فرماتے ہیں کہ جو راہ خدامیں فوت ہووہ شھیدہوتاہے۔واقعات تو بہت ہیں انہی پر اکتفاءکرتے ہیں کیوں کہ یہ نہ ہو ہم مقدمہ بیان کرتے کرتے ذی المقدمہ کو ہی بھلا دیں
اور یہ اتنالمباہوجائےکہ مقالہ کم اور کتابچہ یا کتاب کی شکل زیادہ اختیار کرجائے۔
نوٹ
شیخ علی رضا نجفی صاحب اور سید محمد رضا شاہ نجفی صاحب ابھی موجود ہیں ان سے پوچھا جاسکتا ہے یہ واقعان انہوں نے ہی مجھ تک پہنچائے
naqqashnaqvi2015@gmail.com

اساتذہ کرام 
1)	حضرت علامہ سید محمد باقرنقوی اعلی اللہ مقامہ چکڑالوی
2)	مولانا سیدرضی عباس مرحوم
3)	مولانا سید محبوب علی شاہ ہمدانی۔ مدرسہ ہمدانیہ، خوشاب، پنجاب 

یہ سب تذکرہ علما امامیہ سے نقل کیے ہیں
بتعاون (مرکز احیاء آثار برصغیر)شعبہ نجف الاشرف

لکھنوکےاساتذہ کرام 
1)	حضرت مولانا سید صغیر حسینؒ
2)	حضرت مولانا سید عبد الحسینؒ

بعض شاگردان 
	مولانا سید حسن علی شاہ صاحب نقوی(المعروف جانے یاعلی)مرحوم اس جامعہ کے اولین شاگردتھے چنانچہ مولانا سید حسن علی شاہ صاحب فرماتے تھے کہ ایک دور تھا کہ وہ میرے وحدہ استاد تھے اور میں انکا وحدہ شاگرد تھا اسیطرح اور بھی بہت سے مشہور و معروف شاگردان ہیں جناب سید کے۔
	اسی طرح حضرت سماحۃ السید کے مشہور شاگردان میں سےجناب علامہ السیدشیر علی شاہ صاحب مرحوم
	قائد ملت جعفریہ حضرت علامہ السیدساجد علی نقوی حفظہ اللہ
	مولانا علامہ الشیخ اختر عباسؒ النجفی المعروف شیخ الجامعہ
	حضرت مولانا السید صفدر حسینؒ النجفی
	مولانا شیخ محمد حسینؒ سدھوپورہ
	مولانا محمد حسین ممتاز الافاضل ساہیوال سرگودھا
	مولانا شیخ نصیر حسین سرگودھا
(حوالہ تذکرہ علما امامیہ)

از قلم سید نقاش نقوی

علم دین کی طرف ترغیب 
جناب سماحہ السید اعلی اللہ مقامہ کی خصوصیات میں سے ایک عظیم خصوصیت یہ تھے کہ دور دراز سے طلاب کرام کو آمادہ کرتے تھے اور جذب کرکے انہیں دینی تعلیم کے لیے لے آتے تھے چنانچہ جناب موصوف کے آبائی وطن ملہوالی ضلع اٹک اور اس کے گردونواح سے کوئی خاندان ایسا نہ ہوگا جس کے چند ایک بچے ملتان تحصیل علم کے لیے نہ آئے ہوں اور چاہے اندرون ملک ہو یا بیرون ملک کوئی جامعہ و مدرسہ ایسا نہ ہوگا جس میں اس بزرگ عالم دین کے شاگرد یا ان کےشاگردوں کےشاگرد موجود نہ ہوں۔

جامعہ کا اپنی عمارت کی طرف منتقلی 
اور پھر وہ دور آیا کہ جب 1951 میں امام بارگاہ سے مدرسہ کی طرف منتقل ہوئے کہ جو مومنین اور اھل ایمان کے نیک جذبات کے ساتھ موجودہ پلاٹ پر قائم کی گیا تھا

کتب کا تعارف 
تصانیف و تراجم

1.	خزینہ ایمانیہ ترجمہ حدیقہ سلطانیہ(فلسفہ توحید پر جناب حسین علیین فرزند غفران مآب کی لکھی گئی کتاب فارسی زبان کا ترجمہ فرمایا)
2.	ترجمہ منھاج الصالحین(کہ جوفقہی مسائل پر مبنی عربی میں جس کے مصنف حضرت آیت اللہ محسن الحکیم ہیں)
3.	فروع دین میں زکواة وخمس کا بیان
4.	تبیان الخمس
5.	علم کلام اور عقائدی موضوع پر"دین السلام میں جبر کیوں؟"
6.	اسلامی معاشیات اور اقتصادیات کے موضوع پر "اقتصادی نظاموں کا تقابلی جائزہ"
7.	توحید کے اثبات میں "شیخیت کی نرالی منطق"
8.	حکومت اسلامی
9.	نوری انسان
میری معلومات کے مطابق کتاب نوری انسان کا ایک جواب بھی لکھا جاچکا ہے بنام ’’نوری انسان پرایک نظر‘‘کہ جن کے لکھنے والے مولانا محمد عباس فاضل عربی تھے اور یہ کتاب شائع بھی ہوچکی ہےاور اس رسالے میں حضرت محمد مصطفی ص کی اور ائمہ ھدی کی انسانیت کی نفی کی گئی ہے اور عام طور پر اس بات کو ثابت کرنے کے لیے قرآن کی یہ آیة پیش کی جاتی ہے(قد جاءکم من اللہ نوروکتاب مبین) سورہ مائدہ آیت نمبر 15
(تذکرة العلماء امامیہ)
اور توجہ طلب نقطہ یہ ہے کہ خود سید نے کتاب میں اسی آیت پر مفصل گفتگو کی ہے اور اس سے باطل نظریات اخذ کرنے والوں کا تین طریقوں سے مفصل رد فرمایا ہے۔
کتاب نوری انسان یہ کتاب سید مرحوم کی علمی محنتوں کاوشوں میں سے ایک علمی سرمایہ ہے ملت کے لیے جیسا کہ باقی کتب

وقت وفات 
آہ۔۔۔۔۔آخر وہ آگیا جس سے کوئی بشر نہ محفوظ نہ رہ سکا یکم ربیع الاول 1431 ھجری بمطابق یکم ستمبر 1992 بروز سوموار تقریبا صبح 10:00 اس دنیا فانی سے دار بقا کی طرف رحلت فرمائی اس وقت آپکی عمر 78 برس کی تھی۔موت نے انہیں نظروں سے تو اوجھل کر دیا لیکن دلوں میں وہ منور ہیں دلوں میں ان کی یاد نہیں مٹ سکتی زبانوں پر یہ ذکر جاری رہے گاانہوں نے بہت سے علم کے چراغ روشن کئیے۔
یہ غم ہمیشہ تازہ رہے گا اورانکا ذکر جاری رہے گا کہ جبتک علم سے محبت رکھنے والے رہیں گیں

ماخذ 
{1} تذکرہ علماءامامیہ پاکستان ص253
مرد علم میدان عمل میں،
تذکرہ علما امامیہ برصغیر،
رسالہ مخزن العلوم،
تبیان الخمس،
بتعاون:-مرکز احیاء آثار برصغیر شعبہ نجف اشرف